Vermiste Tazne (8) se lyk gekry | Netwerk24
Deur Meghan Lawrence 20 Februarie 2020 07:15
Die verdagte in die ondersoek na haar verdwyning, Moyhdine Pangarker (54), het die plek aan die polisie uitgewys waar haar lyk gekry is.
Pangarker is Dinsdag in Cradock in die Oos-Kaap aangekeer en in hegtenis geneem in verband met ’n uitstaande lasbrief wat uitgereik is nadat hy sy paroolvoorwaardes van 'n vorige oortreding verbreek het.
"Die verdagte is verder deur die polisie ondervra en hy het gesê Tazne se lyk is in Worcester. Hy het Woensdagaand die plek waar haar lyk is, in 'n stormwaterdrein buite die dorp, aan die polisie uitgewys," het brig. Novela Potelwa, provinsiale woordvoerder, aan Netwerk24 gesê.
Pangarker, wat volgens die polisie naby Tazne gewoon het, word nou van moord aangekla en verskyn Vrydag in die landdroshof in Goodwood.
"Pangarker, wat 'n buurman van Tazne was, word vandag na Kaapstad geneem," sê Potelwa.
Volgens die polisie is haar ouers, Carmen van Wyk (28) en Terrence Manuel (31), daarvan in kennis gestel dat haar lyk gekry is en ontvang hulle tans berading.
Lt.genl. Yolisa Matakata, polisiekommissaris in die Wes-Kaap, het die ondersoekspan se toegewydheid geprys.
Sy sê in 'n verklaring hoewel Pangarker se inhegtenisneming Tazne nie gaan terugbring nie, dien dit wel as 'n waarskuwing.
“In 'n provinsie wat berug is vir misdaad teen vroue en kinders, benadruk ons weer dat ons daartoe verbind is om die oortreders van hierdie gruweldade aan te keer en die volle mag van die gereg te laat voel."
Meer oor: Tazne